b'\n_START_ARTICLE_\nPape\xc5\xbe Fran\xc4\x8di\xc5\xa1ek\n_START_SECTION_\nMladost\n_START_PARAGRAPH_\nJorge Mario Bergoglio se je rodil v Buenos Airesu v dru\xc5\xbeini priseljencev z italijanskimi koreninami. O\xc4\x8de Mario je bil \xc5\xbeelezni\xc4\x8dar, mati Regina (rojena Sivori) pa gospodinja. Odra\xc5\xa1\xc4\x8dal je v Buenos Airesu v delavski dru\xc5\xbeini \xc5\xa1e s \xc5\xa1tirimi brati in sestrami._NEWLINE_Njegova prva poklicna izbira sicer ni bil duhovni\xc5\xa1ki poklic, saj je diplomiral s podro\xc4\x8dja kemijske tehnologije. Bil je ljubitelj nogometa in rad je plesal tango. A se je nato odlo\xc4\x8dil za duhovni\xc5\xa1tvo in se vpisal na semeni\xc5\xa1\xc4\x8de v Villa Devoto. 11. marca 1958 je vstopil v jezuitski noviciat. Po prvih redovnih zaobljubah je najprej \xc5\xa1tudiral filozofijo. Po diplomi je nekaj \xc4\x8dasa pou\xc4\x8deval v kolegiju, potem pa nadaljeval in kon\xc4\x8dal \xc5\xa1e \xc5\xa1tudij teologije. Ob \xc5\xa1tudiju teologije se je posve\xc4\x8dal \xc5\xa1tudiju humanistike, filozofije, psihologije in knji\xc5\xbeevnosti._NEWLINE_V letih med 1964 in 1965 je pou\xc4\x8deval knji\xc5\xbeevnost in psihologijo na dveh ustanovah: na Colegio de la Inmaculada v Santa Fe in na Colegio del Salvador v Buenos Airesu. V letih med 1967 in 1970 je v San Miguelu \xc5\xa1tudiral teologijo. V letih 1970 in 1971 je bil na tretji probaciji v \xc5\xa0paniji, ve\xc4\x8dne zaobljube pa je opravil 22. aprila 1973. Vzgojitelj novincev v San Miguelu je bil v letih 1972 in 1973. Obenem je bil profesor na teolo\xc5\xa1ki fakulteti, svetovalec jezuitske province ter rektor.\n_START_SECTION_\nCerkvene slu\xc5\xbebe\n_START_PARAGRAPH_\n13. decembra 1969 je prejel duhovni\xc5\xa1ko posve\xc4\x8denje. Dne 31. julija 1973 je bil izvoljen za provinciala argentinskih jezuitov in je to slu\xc5\xbebo opravljal do leta 1979. Leta 1980 je bil preme\xc5\xa1\xc4\x8den v San Miguel, kjer je bil \xc5\xa1est let rektor semeni\xc5\xa1\xc4\x8da. Obenem je bil \xc5\xbeupnik v kraju San Jos\xc3\xa9 v \xc5\xa1kofiji San Miguel. Marca 1986 je od\xc5\xa1el na doktorski \xc5\xa1tudij v Nem\xc4\x8dijo. Po vrnitvi v domovino je bil v Cordobi duhovni voditelj in spovednik. 20. maja 1992 je bil imenovan za pomo\xc5\xbenega \xc5\xa1kofa Buenos Airesa in za naslovnega \xc5\xa1kofa Auce; 27. junija istega leta je prejel \xc5\xa1kofovsko posve\xc4\x8denje. Doktorat je zaklju\xc4\x8dil v Nem\xc4\x8diji. 3. junija 1997 je bil imenovan za nad\xc5\xa1kofa pomo\xc4\x8dnika in 28. februarja 1998 je nasledil nad\xc5\xa1kofovsko mesto kardinala Quarracina.  _NEWLINE_Fran\xc4\x8di\xc5\xa1kov naslednik na tem mestu je postal njegov biv\xc5\xa1i pomo\xc5\xbeni \xc5\xa1kof v Buenos Airesu (2002-2008), zdaj \xc5\xa1kof v Santa Rosa v Pampah, Mario Aurelio Poli. Za nad\xc5\xa1kofa je bil imenovan 28. marca, ume\xc5\xa1\xc4\x8den pa v soboto, 20. aprila 2013 na veliko veselje vernikov, saj se je podobno kot Fran\xc4\x8di\xc5\xa1ek, izkazal v skrbi za revne in obrobne. _NEWLINE_6. novembra 1998 je postal Bergoglio \xc5\xa1kof Argentine za verujo\xc4\x8de vzhodnega obreda. _NEWLINE_Od novembra 2005 do novembra 2011 (dva mandata) je bil tudi predsednik argentinske \xc5\xa1kofovske konference. _NEWLINE_21. februarja 2001 ga je Janez Pavel Veliki povzdignil v kardinala z naslovno rimsko cerkvijo sv. Roberta Bellarmina._NEWLINE_Kardinal Bergoglio je v rimski kuriji opravljal razli\xc4\x8dne slu\xc5\xbebe. Bil je \xc4\x8dlan\xc2\xa0Kongregacije za kler,\xc2\xa0Kongregacije za bogoslu\xc5\xbeje in disciplino zakramentov,\xc2\xa0Kongregacije za ustanove posve\xc4\x8denega \xc5\xbeivljenja in dru\xc5\xbebe apostolskega \xc5\xbeivljenja. Bil je tudi \xc4\x8dlan\xc2\xa0Komisije za Latinsko Ameriko\xc2\xa0in\xc2\xa0Pape\xc5\xa1kega sveta za dru\xc5\xbeino.\n_START_SECTION_\nObisk Slovenije\n_START_PARAGRAPH_\nBergoglio je Slovenijo prvi\xc4\x8d obiskal leta 1970 na povabilo Franca Rodeta. V enotedenskem obisku si je med drugim ogledal Bled, Postojnsko jamo in obiskal Ljubljansko opero. \xc5\xbde naslednje leto, natan\xc4\x8dneje 26. januarja 1971, pa je obiskal dru\xc5\xbeino Golar v Virma\xc5\xa1ah, ko je bil na poti iz Madrida, kjer je \xc5\xa1tudiral, v Rim. En dan je namenil tudi obisku star\xc5\xa1ev Andreja Golarja, ki je bil takrat knji\xc5\xbeni\xc4\x8dar na teolo\xc5\xa1ki fakulteti v San Miguelu v predmestju Buenos Airesa - Bergoglio je bil glavni knji\xc5\xbeni\xc4\x8dar. Ker je bil Andrej takrat v Argentini, ni bil prisoten ob obisku svojega nadrejenega. Bergoglio je tudi takrat obiskal Bled in pa brezjansko baziliko._NEWLINE_Njegova ne\xc4\x8dakinja je poro\xc4\x8dena s potomcem slovenskih izseljencev v Argentini.\n_START_SECTION_\nPape\xc5\xbe\n_START_PARAGRAPH_\nPo cerkvenem pravu je z izvolitvijo za rimskega \xc5\xa1kofa Jorge Mario Bergoglio postal 266. pape\xc5\xbe, 265. naslednik apostola Petra, 8. suveren dr\xc5\xbeave mesto Vatikan, primas Italije ter metropolit rimske cerkvene pokrajine.\n_START_SECTION_\nHitra izvolitev\n_START_PARAGRAPH_\n13. marca 2013 je bil  v petem krogu konklava izvoljen za pape\xc5\xbea in si izbral ime Fran\xc4\x8di\xc5\xa1ek. Je prvi pape\xc5\xbe s tem imenom. Po dveh neuspe\xc5\xa1nih glasovanjih, ozna\xc4\x8denih s \xc4\x8drnim dimom - dim se poka\xc5\xbee iz dimnika, ki je povezan s pe\xc4\x8djo postavljene za vsak konklave posebej v Sikstinski kapeli. V njej za\xc5\xbegejo glasovalne listi\xc4\x8de po vsakem krogu glasovanj. Po novem glasovanju se je pokazal beli dim po drugem glasovanju v ve\xc4\x8dernih urah. Po predpisanem protokolu je v pape\xc5\xa1ka bela obla\xc4\x8dila preoble\xc4\x8den kardinal pribli\xc5\xbeno uro pozneje pozdravil mno\xc5\xbeico, zbrano v de\xc5\xbeevnem vremenu na Trgu svetega Petra. Zmolil je skupaj z njimi O\xc4\x8de na\xc5\xa1, Zdravamarijo in Slava O\xc4\x8detu za zaslu\xc5\xbenega pape\xc5\xbea Benedikta XVI., prosil za blagoslov, potem pa \xc5\xa1e sam podelil blagoslov "urbi et orbi - mestu Rimu in svetu"._NEWLINE_Je prvi pape\xc5\xbe iz jezuitskega reda, prvi iz Latinske Amerike in s tem tudi prvi neevropski pape\xc5\xbe v novem veku. Zadnji pape\xc5\xbe zunaj Evrope je bil Azijec in sicer Sirec Gregor III.. _NEWLINE_Bergoglievo ime je med kandidati za pape\xc5\xbea kro\xc5\xbeilo \xc5\xbee leta 2005, ko je domnevno dobil 40 glasov; takrat je bil po smrti Janeza Pavla II. 2005 za pape\xc5\xbea Benedikta XVI. v \xc4\x8detrtem krogu izvoljen kardinal Joseph Ratzinger. _NEWLINE_Jorge Mario Bergoglio sledi katoli\xc5\xa1kemu nauku ter liniji, ki jo je Katoli\xc5\xa1ki cerkvi za\xc4\x8drtal Drugi vatikanski koncil.\n_START_SECTION_\nApostolsko ime\n_START_PARAGRAPH_\nMed pogovorom s \xc4\x8dasnikarji v ponedeljek, dne 16. marca 2013 je pape\xc5\xbe odlo\xc5\xbeil papir, s katerega je prebral nagovor in prosto spregovoril:_NEWLINE_Nekateri ne vedo, \xc4\x8demu se je rimski \xc5\xa1kof hotel imenovati Fran\xc4\x8di\xc5\xa1ek. Nekateri mislijo na Fran\xc4\x8di\xc5\xa1ka Ksaverija, na Fran\xc4\x8di\xc5\xa1ka Sale\xc5\xa1kega, tudi na Fran\xc4\x8di\xc5\xa1ka Asi\xc5\xa1kega. Povedal vam bom zgodovino._NEWLINE_Med volitvami je bil poleg mene zaslu\xc5\xbeni nad\xc5\xa1kof Sao Paola in tudi zaslu\xc5\xbeni prefekt Kongregacije za duhovnike, kardinal Cl\xc3\xa1udio Hummes, moj veliki prijatelj. Ko je zadeva postajala malo bolj nevarna, me je on opogumljal. Ko so pa glasovi presegli dve tretjini, je sledilo ploskanje, ker je bil izvoljen pape\xc5\xbe. On me je objel, poljubil in mi dejal: \xc2\xbbNe pozabi na reve\xc5\xbee!\xc2\xab\xc2\xa0In ta beseda se mi je vtisnila v srce: reve\xc5\xbei, reve\xc5\xbei. Takoj nato sem v zvezi z reve\xc5\xbei pomislil na Fran\xc4\x8di\xc5\xa1ka Asi\xc5\xa1kega. Potem sem mislil na vojne, ko se je \xc5\xa1tetje nadaljevalo do poslednjega glasa. Fran\xc4\x8di\xc5\xa1ek je \xc4\x8dlovek miru. In tako je pri\xc5\xa1lo ime v moje srce: Fran\xc4\x8di\xc5\xa1ek Asi\xc5\xa1ki. Zame \xc4\x8dlovek ubo\xc5\xa1tva, \xc4\x8dlovek miru, \xc4\x8dlovek ki ljubi in varuje stvarstvo. Mar danes tudi mi nimamo zadosti dobrega odnosa do stvarstva, kajne? Je \xc4\x8dlovek, ki nam bo navdihnil ta duh miru, \xc4\x8dlovek ubo\xc5\xbeec \xe2\x80\xa6 Ah, kako bi \xc5\xbeelel Cerkev ubogo in za reve\xc5\xbee! Nato so de\xc5\xbeevali predlogi: \xc2\xbbTi se mora\xc5\xa1 vendar imenovati Hadrijan, kajti Hadrijan VI. je bil obnovitelj, treba obnavljati \xe2\x80\xa6\xc2\xab\xc2\xa0In en drugi mi je rekel: \xc2\xbbNe, ne! Tvoje ime bi moralo biti Klemen.\xc2\xab\xc2\xa0\xc2\xbbA \xc4\x8demu?\xc2\xab\xc2\xa0\xc2\xbbKlemen XV. - tako bi se ma\xc5\xa1\xc4\x8deval Klemenu XIV., ki je ukinil dru\xc5\xbebo Jezusovo!\xc2\xab_NEWLINE_Pape\xc5\xbe je bil \xc5\xbee kot \xc5\xa1kof znan po \xc4\x8dlovekoljubnem delu in pomo\xc4\x8di revnim. Ko je leta 2001 postal kardinal, je vernike pozval, naj ne zapravljajo denarja za drago letalsko vozovnico za romanje do Rima, ampak denar raje namenijo dobrodelnim ustanovam in pomo\xc4\x8di reve\xc5\xbeem. Kljub uglednim cerkvenim slu\xc5\xbebam je znan po tem, da je \xc5\xbeivel v skromnem stanovanju in si sam kuhal svoje obroke. Po Rimu se je vozil z mestnim prometom in ne v limuzinah kakor nekateri drugi kardinali._NEWLINE_Kljub temu, svojih pridig obi\xc4\x8dajno ne posve\xc4\x8da socialni pravi\xc4\x8dnosti, ampak poudarja pomen duhovnosti. Verjame, da bo pravilno razumevanje Bo\xc5\xbejega nauka pripomoglo, da bodo ljudje bolje razumeli rev\xc5\xa1\xc4\x8dino in aktivno sodelovali pri dobrodelnosti.\n_START_SECTION_\nApostolsko delovanje\n_START_PARAGRAPH_\nPape\xc5\xbe Fran\xc4\x8di\xc5\xa1ek je od izvolitve opravil 16 apostolskih potovanj v tujino, napisal dve okro\xc5\xbenici (Lumen fidei, 2013 ter\xc2\xa0Laudato si\', 2015), izdal dve apostolski spodbudi in 12 dokumentov\xc2\xa0motu proprio. Sklical je izredno (2014) in redno (2015) zasedanje \xc5\xa1kofovske sinode o dru\xc5\xbeini ter 11. aprila 2015 napovedal, da bo 8. decembra istega leta otvoril izredno\xc2\xa0jubilejno leto usmiljenja.\n_START_SECTION_\nMednarodno delovanje\n_START_PARAGRAPH_\nPape\xc5\xbe Fran\xc4\x8di\xc5\xa1ek je v so\xc5\xbealju sorodnikom, prijateljem in znancem teroristi\xc4\x8dnega napada 23. marca 2018 v Tr\xc3\xa8besu in Carcassonnu posebej pohvalil \xc2\xbbvelikodu\xc5\xa1no in juna\xc5\xa1ko dejanje podpolkovnika Arnauda Beltrama, ki je \xc5\xbertvoval svoje \xc5\xbeivljenje, da je za\xc5\xa1\xc4\x8ditil nedol\xc5\xbene ljudi\xc2\xab\xc2\xa0\n_START_SECTION_\nPogledi\n_START_PARAGRAPH_\nKardinal Jorge Mario Bergoglio se je odlo\xc4\x8dno zavzemal za kulturo \xc5\xbeivljenja in je nasprotoval evtanaziji. Ostro je nasprotoval argentinski vladi, ki je \xc5\xbeelela uzakoniti istospolne poroke, posvojitve otrok s strani homoseksualnih parov pa je ozna\xc4\x8dil kot diskriminacijo otrok.\n_START_SECTION_\nPomen pojma "usmiljenje" v delu pape\xc5\xbea Fran\xc4\x8di\xc5\xa1ka\n_START_PARAGRAPH_\nPape\xc5\xbe Fran\xc4\x8di\xc5\xa1ek v svojem u\xc4\x8denju in govorih redno izpostavlja pomen usmiljenja._NEWLINE_Prav je namre\xc4\x8d, da nikoli ne pozabimo, da\xc2\xa0usmiljenje ni neka abstraktna beseda, ampak je stil \xc5\xbeivljenja. Oseba je lahko usmiljena ali pa ni usmiljena \xe2\x80\x93 to je \xc5\xbeivljenjski stil, za katerega se odlo\xc4\x8dim.\xc2\xa0Eno je govoriti o usmiljenju, drugo pa je \xc5\xbeiveti usmiljenje. \xc4\x8ce parafraziramo svetega apostola Jakoba, lahko re\xc4\x8demo:\xc2\xa0\xc2\xbbUsmiljenje brez del je v sebi mrtvo.\xc2\xab\xc2\xa0Kar usmiljenje naredi \xc5\xbeivo, je njegov stalni dinamizem, da gremo naproti potrebam in pomanjkanju tistih, ki se nahajajo v duhovni in materialni stiski.\xc2\xa0Usmiljenje ima o\xc4\x8di, ki vidijo, u\xc5\xa1esa, ki sli\xc5\xa1ijo, roke, ki dvigujejo. Vsakdanje \xc5\xbeivljenje nam omogo\xc4\x8da, da se z rokami dotaknemo mnogih stisk najrevnej\xc5\xa1ih in najbolj preizku\xc5\xa1anih oseb. Od nas pa se zahteva tista posebna pozornost, ki nam pomaga, da se zavemo stopnje trpljenja in stiske, na kateri se nahajajo mnogi bratje in sestre. V\xc4\x8dasih gremo mimo situacij dramati\xc4\x8dne rev\xc5\xa1\xc4\x8dine in zdi se, da se nas ne dotaknejo. Vse se nadaljuje, kakor da ne bi bilo ni\xc4\x8d; v brezbri\xc5\xbenosti, ki nas navsezadnje naredi za hinavce in, ne da bi se tega zavedali, se kon\xc4\x8da kot oblika duhovnega spanja, kjer je du\xc5\xa1a neob\xc4\x8dutljiva, \xc5\xbeivljenje pa nerodovitno.\xc2\xa0Ljudje, ki gredo mimo, ki gredo skozi \xc5\xbeivljenje, ne da bi se zavedali potreb drugih, ne da bi videli mnoge duhovne in materialne potrebe, so ljudje, ki gredo mimo, ne da bi zares \xc5\xbeiveli, so ljudje, ki ne slu\xc5\xbeijo drugim. Kdor ne \xc5\xbeivi, da bi slu\xc5\xbeil, ne slu\xc5\xbei \xc5\xbeivljenju. (pape\xc5\xbe Fran\xc4\x8di\xc5\xa1ek med katehezo o usmiljenju, 30. junija 2016)_NEWLINE_Pape\xc5\xbe Fran\xc4\x8di\xc5\xa1ek je z bulo\xc2\xa0Misericordiae vultus\xc2\xa0(Obli\xc4\x8dje usmiljenja) 11. aprila 2015 napovedal\xc2\xa0izredno jubilejno leto usmiljenja. V njej je zapisal, da je \xe2\x80\x9cnaznanil izredni jubilej usmiljenja kot ugoden \xc4\x8das za Cerkev, da \xc5\xa1e mo\xc4\x8dneje in u\xc4\x8dinkoviteje pri\xc4\x8duje vernikom\xe2\x80\x9d (Misericordiae vultus, 3). Sveto leto se je za\xc4\x8delo 8. decembra na slovesni praznik Marijinega Brezmade\xc5\xbenega spo\xc4\x8detja, saj ta liturgi\xc4\x8dni praznik nakazuje, kako deluje Bog \xc5\xbee od samih za\xc4\x8detkov na\xc5\xa1e zgodovine. \xe2\x80\x9dPo grehu Adama in Eve Bog ni hotel, da bi bilo \xc4\x8dlove\xc5\xa1tvo prepu\xc5\xa1\xc4\x8deno na milost in nemilost zlu. Zato si je zamislil in hotel Marijo, sveto in brezmade\xc5\xbeno v ljubezni (prim. Ef 1,4), da bi postala Mati \xc4\x8dlovekovega Odre\xc5\xa1enika. Na te\xc5\xbeo greha Bog odgovarja s polnostjo odpu\xc5\xa1\xc4\x8danja. Usmiljenje bo vedno ve\xc4\x8dje od slehernega greha in nih\xc4\x8de ne more omejevati Bo\xc5\xbeje ljubezni, ki odpu\xc5\xa1\xc4\x8da\xe2\x80\x9d (Misericordiae vultus, 3)._NEWLINE_Kakor je bilo v Judovski kulturi odpu\xc5\xa1\xc4\x8danje vseh dolgov bistvena sestavina svetega leta, tako tudi Cerkev v svetem letu, v redu duhovnega \xc5\xbeivljenja, naklanja odpu\xc5\xa1\xc4\x8danje vseh dolgov.\n_START_SECTION_\nOdnos do homoseksualnih porok\n_START_PARAGRAPH_\nNjegovo stali\xc5\xa1\xc4\x8de do homoseksualcev in homoseksualnih porok sku\xc5\xa1a pojasniti njegov prijatelj in poznavalec v povezavi z njegovim splo\xc5\xa1nim na\xc4\x8dinom delovanja in ravnanja po zgledu na staro vzgojno pravilo, ki pravi: "Suaviter in modo, fortiter in re" ("Blago v na\xc4\x8dinu, krepko v stvari")._NEWLINE__NEWLINE_\xc2\xbbBergoglio je \xc4\x8dlovek, ki utele\xc5\xa1a Elijevo Cerkev: trd tam, kjer bi vsi (drugi) hoteli biti blagi (pri grehu) in blag tam, kjer so vsi (drugi) trdi (pri osebi); a vse to iz ljubezni do resni\xc4\x8dnega \xc4\x8dloveka. To ka\xc5\xbee tudi sila, s katero se je on na primer postavil po robu uzakonitvi homoseksualnih porok v Argentini. Poudaril je, da _NEWLINE_ \xc2\xbbgre za istovetnost in pre\xc5\xbeivetje dru\xc5\xbeine in prav tako za \xc5\xbeivljenje mnogih ne\xc5\xbenih otrok.\xc2\xab\xc2\xa0_NEWLINE_ V istem \xc4\x8dasu je bil do vsakega posameznika vedno blag in razumevajo\xc4\x8d, sprejemajo\xc4\x8d in usmiljen do \xc4\x8dlove\xc5\xa1kih slabosti: torej blag in mehek tam, kjer so vsi drugi trdi. Usmiljenje pomeni zanj prostor sre\xc4\x8danja z Jezusom. _NEWLINE_Doma je bil znan po napetih odnosih do levo usmerjenih vlad N\xc3\xa9storja Kirchnerja in Cristine Fern\xc3\xa1ndez de Kirchner. Med drugim so se razlikovali zato, ker se je 9. julija 2010, nekaj dni pred uveljavitvijo zakona, zoperstavil istospolnim porokam. V javnost je pri\xc5\xa1lo njegovo sporo\xc4\x8dilo, v katerem je boj proti zakonu opisal kot "Bo\xc5\xbejo vojno" proti zakonu, ki bi poleg zakonske zveze istospolno usmerjenim partnerjem omogo\xc4\x8dil tudi posvojitve otrok. V sporo\xc4\x8dilu je \xc5\xa1e zapisal, da je zakon hudi\xc4\x8devo delo. _NEWLINE_Biv\xc5\xa1i predsednik N\xc3\xa9stor Kirchner  je v zvezi s tem omenil, da je \xc4\x8dutiti pritiske od strani katoli\xc5\xa1ke Cerkve; sedanja predsednica Cristina Fern\xc3\xa1ndez  pa se je izrazila, \xc4\x8de\xc5\xa1 da so njegova stali\xc5\xa1\xc4\x8da zastarela._NEWLINE_O homoseksualnem nagnjenju pa pravi:_NEWLINE_\xc4\x8ce je en \xc4\x8dlovek gej in i\xc5\xa1\xc4\x8de Boga ter je dobrega srca, kdo sem jaz, da bi ga sodil? Katekizem Katoli\xc5\xa1ke cerkve to zelo dobro obrazlo\xc5\xbei. Govori, da jih ne smemo zapostavljati zaradi tega, temve\xc4\x8d morajo biti vklju\xc4\x8deni v dru\xc5\xbebo. Te\xc5\xbeava ni v tej (spolni) orientaciji. Moramo biti bratje. Te\xc5\xbeava je v lobiranju za to orientacijo oziroma lobiranje pohlepnih ljudi in politi\xc4\x8dnih lobijev, prostozidarskih lobijih in \xc5\xa1tevilnih drugih. To je najhuj\xc5\xa1i problem.\n_START_SECTION_\nOdnos do oblasti\n_START_PARAGRAPH_\nLevo usmerjeni mediji v domovini ga obto\xc5\xbeujejo \xc2\xbbdoma\xc4\x8dnega\xc2\xab\xc2\xa0odnosa z desno usmerjeno diktatorsko voja\xc5\xa1ko hunto, ki je vladala med letoma 1976 in 1983, ko je slu\xc5\xbeil kot provincial jezuitov za Argentino in rektor semeni\xc5\xa1\xc4\x8da v San Miguelu._NEWLINE_Leonardo Boff, nekdanji brazilski fran\xc4\x8di\xc5\xa1kan in morda najbolj znan zagovornik teologije osvoboditve kakor tudi dober poznavalec takratnih razmer, pa je za \xc4\x8dasopis Der Spiegel zavrnil tozadevne obto\xc5\xbebe o Bergogliovem morebitnem sodelovanju s takratno argentinsko diktaturo. To zanikajo tudi nekateri drugi udele\xc5\xbeenci in javni delavci, kakor tudi sam pape\xc5\xbe Fran\xc4\x8di\xc5\xa1ek._NEWLINE_\xc5\xbde omenjeni Cesare Zaffanella \xe2\x80\x93 ki je deloval v Argentini od 1984-2008 in ga dobro pozna \xe2\x80\x93 ga ocenjuje takole: _NEWLINE_Ta \xc4\x8dlovek je inteligenten, bogoslovno temeljito pripravljen, isto\xc4\x8dasno pa je dober in poni\xc5\xbeen. Je tudi zelo spreten, zna ravnati z vsemi, z osebami iz ljudstva, z vplivnimi ljudmi, duhovniki in \xc5\xa1kofi se je sposoben pogovarjata z veliko ljubeznijo, ne da bi odstopil od resnice. Bergoglio je torej \xc4\x8dlovek, ki utele\xc5\xa1a Elijevo Cerkev: trd tam, kjer bi bili vsi blagi (pri grehu) in blag tam, kjer bi bili vsi trdi (pri osebi). Zato ga spo\xc5\xa1tujejo tudi ljudje, ki katoli\xc5\xa1ki Cerkvi niso blizu.'